ดึงออมสินรับแลกเงินเหรียญฟรี
ธนารักษ์จับมือออมสินเปิดรับแลกเหรียญไม่คิดค่าต๋ง ดึงโค้กร่วมลดการผลิต
13 ส.ค. 2554

ธนารักษ์จับมือออมสินเปิดรับแลกเหรียญไม่คิดค่าต๋ง ดึงโค้กร่วมลดการผลิต
นายวินัย วิทวัสการเวช อธิบดีกรมธนารักษ์ เปิดเผยว่า กรมธนารักษ์จะขยายความร่วมมือในการดูแลบริหารเงินเหรียญในระบบเพื่อลดต้นทุนการผลิต โดยจะให้ธนาคารออมสินเป็นหน่วยรับแลกเหรียญ แทนในส่วนของคลังจังหวัดหลายแห่งที่จะทยอยปิดศูนย์กระจายเหรียญ เช่น ขอนแก่น อุบลราชธานี นครนายก เชียงใหม่ สงขลา และสุราษฎร์ธานี โดยให้ธนาคารออมสินในสาขาของจังหวัดนั้นๆ เปิดให้บริการรับแลกเหรียญแทนก่อนจะขยายไปทั่วประเทศ 
ผู้ที่ไปแลกเหรียญกับธนาคารออมสินจะไม่เสียค่าธรรมเนียมการแลกเหรียญ จากปกติธนาคารจะคิดค่าบริการ 3% หรือ 100 บาท คิดค่าแลก 3 บาท ยกเว้นกรณีที่แลกเหรียญเกิน 3,000 บาทขึ้นไป จึงต้องเสียค่าธรรมเนียม 
นอกจากนี้ กรมธนารักษ์จะสั่งซื้อเครื่องแลกเหรียญอัตโนมัติมาติดตั้งตามจุดต่างๆ ในแหล่งชุมชน และสนับสนุนสถาบันอาชีวศึกษาให้ผลิตเครื่องแลกเหรียญเพื่อลดการนำเข้า และจะทำให้สามารถนำเหรียญที่ค้างอยู่ในระบบออกมาหมุนเวียนใช้จ่ายได้ โดยในแต่ละปีกรมธนารักษ์ต้องเสียงบประมาณผลิตเหรียญชนิดต่างๆ ถึง 3,000 ล้านบาท เพราะประชาชนเก็บเหรียญไว้ไม่ยอมนำมาใช้จ่ายปีละ 300 ล้านบาท
นายวินัย กล่าวว่า ขณะนี้บริษัท ไทยน้ำทิพย์ ผู้ผลิตและจำหน่ายเครื่องดื่มโค้ก สนใจเข้าร่วมโครงการรับแลกเหรียญกับกรมธนารักษ์ เนื่องจากบริษัทมีรายได้เป็นเหรียญค่อนข้างมาก และต้องเสียค่าใช้จ่ายในการนำเหรียญไปแลกกับสถาบันการเงิน 1%